medieval-data/medieval-letters huggingface dataset:
CXL.  Ad Uzeticensem, Tolosanum et Nemausensem episcopos. --Ut Ildefonsum comitem, nisi monasterio S. Aegidii ablata restituerit, excommunicatum denuntient.   (Anno 1121, Jun. 22.) [D. BOUQUET,  Recueil,  XV, 239.]
Author: Calixtus II
Date:  [AMELIO]

CALIXTUS episcopus, servus servorum Dei, venerabilibus fratribus RAIMUNDO Uzeticensi, Tolosano et JOANNI Nemausensi episcopis, salutem et apostolicam benedictionem.

Quot mala, quot perturbationes et injurias Ildefonsus comes monasterio S. Aegidii fratribusque intulerit, tanto ipsi melius nostis, quanto propius habitatis. Unde nostris eum studuimus litteris commonere quatenus ablata restituat et monasterium cum burgo et aliis pertinentiis abbati et fratribus liberum et quietum dimittat, et castrum quod ad ejusdem villae destructionem construxit, destruat. Si hoc infra quadraginta dies post eorumdem litterarum acceptionem adimplere curaverit, Deo gratias referamus: alioquin ex tunc in personam et consiliarios ejus excommunicationis sententiam, Domino cooperante, proferimus: et in terris eorum divina omnia officia et sepulturam, praeter infantium baptisma et morientium poenitentias, interdicimus; loca etiam ad quaecunque ipsi pervenerint, quandiu in eis fuerint, a divinis omnino praecipimus vacare officiis. Mandamus igitur fraternitati vestrae, ut hanc datam a nobis sententiam et annuntietis, et, donec comes satisfecerit, per totas vestras observari parochias faciatis. Datum in territorio Tiburtino X Kal. Julii.
CXLI.  Ad Raimundum de Baucio, Guillelmum de Sabrano, Elesiarium de Castrias, Rainonem de Castlar, et Guillelmum Rainoardi.--Minatur se eos, tanquam Ildefonsi comitis consiliarios et auxiliatores, excommunicaturum, nisi infra dies quadraginta cessent ab infestatione monasterii S. Aegidii.   (Anno 1121, Jun. 22.) [D. BOUQUET,  ibid.,  p. 240.]
Author: Calixtus II

CALIXTUS episcopus, servus servorum Dei, nobilibus viris Raimundo de BAUCIO, Guillelmo de SABRANO, Elesiario de CASTRIAS, Rainoni de CASTLAR, et Guillemo RAINOARDI, salutem et apostolicam benedictionem.

Relatum nobis est quod Ildefonsus comes suggestione vestra et auxilio ecclesiam et burgum S. Aegidii armata manu invaserit, incendia ibi et homicidia fecerit, et burgenses ad perjurium contra monasterii fidelitatem coegerit: quae nimirum omnia magnum vestrarum generant periculum animarum. Per praesentia igitur scripta vobis praecipiendo mandamus ut eumdem comitem sollicite moneatis, quatenus infra quadraginta dies post nostrarum acceptionem litterarum, ecclesiam et burgum S. Aegidii abbati fratribusque liberum omnino et quietum dimittat. Quod si comes et vos nostro huic contempseritis obedire mandato, nos in eum et in vos excommunicationis, et in terris vestris interdictionis sententiam, auctore Domino, promulgamus. Data in territorio Tiburtino X Kal. Julii.
CXLII.  Ad burgenses monasterii S. Aegidii.--Absolvit eos a sacramento fidelitatis exhibito comiti Ildefonso, qui ad perjurium ipsos compulerat.   (Anno 1121, Jun. 22.) [D. BOUQUET,  Recueil,  XV, 240.]
Author: Calixtus II

CALIXTUS episcopus, servus servorum Dei, dilectis in Christo filiis burgensibus monasterii S. Aegidii, majoribus et minoribus, salutem et apostolicam benedictionem.

Nulli vestrum ignotum credimus quod B. Aegidii monasterium cum omnibus ad ipsum pertinentibus Romanae Ecclesiae juris sit, et sub B. Petri et apostolicae sedis tutela et protectione consistat. Quamobrem quicunque vos et locum ipsum offendit, nos prorsus offendit, et vestra injuria in sedem cognoscitur apostolicam redundare. Comperimus siquidem Ildefonsum comitem vos ad juramentum contra fidei firmitatem et contra fidelitatem monasterii per violentiam compulisse: unde nos et animarum vestra rum saluti et monasterii utilitati sollicitudine debita providentes, vos ab illius juramenti obligatione absolvimus. Porro juramentum illud vos invielabiliter observare praecipimus quod prius abbati et monasterio feceratis. Data in territorio Tiburtino, X Kal. Julii.
CXLIII.  Ad Ildefonsum comitem Tolosanum.--Jubet, sub poena excommunicationis ut damna S. Aegidii monasterio illata resarciat.   (Anno 1121, Jun. 22.) [D. BOUQUET,  ibid.,  p. 239.]
Author: Calixtus II

CALIXTUS episcopus, servus servorum Dei, dilecto filio ILDEFONSO illustri comiti, salutem et apostolicam bendictionem.

Raimundus filius noster, Hugo abbas et fratres monasterii S. Aegidii, quod B. Petri juris est, contra te vehementius conqueruntur, quod ecclesiam et burgum S. Aegidii armata manu invaseris, incendia ibi et homicidia feceris, et burgenses ad perjurium contra monasterii fidelitatem coegeris. Queruntur etiam quia juxta terminos a nostris praedecessoribus positos, et a nobis firmatos, castrum quoddam ad destructionem villae construxeris. Super his omnibus miramur nos nimium et gravamur, quippe locus idem cum omnibus pertinentiis suis ad sedem tantum apostolicam spectare cognoscitur, et nos bonam de tua indole fiduciam habebamus. Monemus ergo nobilitatem tuam atque praecipimus ut infra quadraginta dies, postquam litteras praesentes acceperis, ecclesiam et burgum S. Aegidii abbati et fratribus illorum omnino quietum dimittas, castrum illud destruas, et de ablatis rebus ac sacrilegio perpetrato fratrum nostrorum et coepiscoporum Atonis Arelatensis, Berengarii Narbonensis et Galterii Magalonensis judicio satisfacias. Quod si contemptor exstiteris, nos Romanae Ecclesiae monasterium nullatenus patientes, ex tunc in personam tuam, et in eos quorum consilio mala haec facta sunt, excommunicationis sententiam promulgamus, et in tota terra vestra divina officia et sepulturam, praeter infantium baptisma et morientium poenitentias, auctoritate sancti Spiritus interdicimus. Datum in territorio Tiburtino, X Kal. Julii.
CXLVI.  D[idaco] archiepiscopo Compostellano Guidonem militem ad S. Jacobum iter facientem, commendat.   (Anno 1121, Jul. 5.) [FLOREZ,  Esp. sagr.  XX, 339.]
Author: Calixtus II

CALIXTUS episcopus, servus servorum Dei, venerabili fratri D. Compostellano archiepiscopo, salutem et apostolicam benedictionem.

Miles iste fidelis noster Guido votum habuit beatissimi Jacobi apostoli ecclesiam visitandi. Rogamus itaque dilectionem tuam ut quandiu ibi fuerit eum pro amore nostro commendatum habeas. Si qua vero nobis significare volueris, ei fideliter committere poteris. Dat. Lat. III Non. Julii.
CXLVIII.  Archiepiscopo Caesariensi et caeteris episcopis, abbatibus, etc., per Hierosolymitanam provinciam constitutis, B[alduino] regi, etc., nuntiat se Guarmundo patriarchae pallium misisse.   (Anno 1121, Jul. 6.) [ROZIÈRE,  ibid.,  p. 14.]
Author: Calixtus II
Date:  [ALDUINO] [salutem] [nulfo] [mundi] [etro]

CALIXTUS episcopus, servus servorum Dei, dilectis in Christo fratribus et filiis Caesariensi archiepiscopo et caeteris episcopis, abbatibus, prioribus per Jerosolymitanam provinciam constitutis, illustri quoque atque charissimo filio et consanguineo nostro B regi, principibus, baronibus, clero et populo Jerosolymitano, et apostolicam benedictionem.

Defuncto venerabili fratre nostro Ar bonae memoriae patriarcha, in confratris nostri Guar electione vos unanimiter convenisse tam ex missis a vobis litteris quam ex certa sapientium ac religiosorum legatorum nostrorum narratione comperimus et gavisi sumus; unde etiam petitioni vestrae assensum libenter praebuimus, et, licet praeter consuetudinem Romanae Ecclesiae videretur, et nos causae hujus exsecutionem legato nostro venerabili fratri P, Portuensi episcopo, injunxissemus, ob Dominici tamen sepulcri reverentiam et dilectionem nostram per legatos ipsos pallium non distulimus destinare, in quo nimirum praedicto fratri nostro pontificalis seu patriarchalis officii plenitudinem tribuimus, integritatem ei et commissae sibi Jerosolymitanae Ecclesiae dignitatis et potestatis auctoritate apostolica confirmantes, ut deinceps illi facultas sit concilia et episcopales consecrationes, sancto cooperante Spiritu, celebrandi. Ad vos igitur scripta praesentia dirigentes, universitatem vestram rogamus et rogantes monemus ut in matris vestrae Romanae Ecclesiae unitate atque obedientia firmi et stabiles maneatis; ipsa enim per Dei gratiam multo filiorum suorum sanguine vestram Ecclesiam liberavit, et ipsa pro vobis quotidie in ultramontanis et citramontanis partibus elaborat. Sane supradictum fratrem nostrum patriarcham vestrum diligere, honorare atque humilitate debita curetis et obedientia venerari, ut per curam ejus et sollicitudinem salutem in vobis omnipotentis Dei misericordia operetur, quatenus et vos de eo gaudium et ipse de vobis coronam in aeterni judicis examine mereatur. Dominus noster Jesus Christus, qui diebus nostris locum pedum suorum glorificare dignatus est, beatorum apostolorum Petri et Pauli precibus sua vos protectione custodiat, de inimicis suis vobis victoriam tribuat, et peccatorum vinculis vos absolutos ad vitam perducat et gloriam sempiternam. Datum Laterani, II Nonas Julii.
CXLIX.  Ad Guarmundum patriarcham Hierosolymitanum.   (Anno 1121, Jul. 6.) [ROZIÈRE,  ibid.,  p. 72.]
Author: Calixtus II
Date:  [MUNDO]

CALIXTUS episcopus, servus servorum Dei, venerabili fratri GUAR, Jerosolymitano patriarchae, salutem et apostolicam benedictionem.

In Dominici Sepulcri ecclesia quiddam dissensionis audivimus emersisse; pro ea cantor et succentor, in domibus suis quasi saeculariter manentes, regularium fratrum choro praesideant, et ad libitum suum per quamcunque personam de divinorum officiorum celebratione praecipiant. Quod quam indecens, quam absurdum et quam regularium honestati et quieti contrarium sit, facile prudentia tua potest advertere. Itaque sollicitudini tuae injungimus eos diligentius commonere ut una cum fratribus in claustro maneant et ministeria sua honeste, sicut decet, per se ipsos impleant, aut religiosos fratres a gravedine oneris hujus expediant; alioquin nos inhonestatem hanc diutius pati nequibimus, quin eam ab illa venerabili Dei domo penitus expellamus. Satis enim cantori et succentori potest sufficere si eis in saeculari conversatione manentibus cantorie beneficium dimittatur, et religiosi fratres libere per seipsos de divinis officiis celebrandis debite charitatis unanimitate disponant. Data Laterani, II Nonas Julii.
CL.  Marco clerico Veneto scribit ex P[etri] episcopi Portuensis, legati sui, litteris se cognovisse eum possessiones suas B. Petro « sub censu annuo unius byzantii » obtulisse. Laudat pietatem ejus mittitque fundamentorum condendae ecclesiae lapidem primum.   (Anno 1121, Jul. 24.) [UGHELLI,  Italia sacra,  V, 1238.]
Author: Calixtus II

CALIXTUS episcopus, servus servorum Dei, dilecto filio MARCO clerico, salutem et apostolicam benedictionem.

Clarissimus et venerabilis frater, et legatus noster P. Portuensis episcopus missis litteris significavit nobis te possessiones tuas per manus suas beato Petro, ejusque Romanae Ecclesiae obtulisse, sub censu annuo unius byzantii. Ubi videlicet ecclesiam aedificare desideras, in qua sub jure ac dominio B. Petri regulares canonici conversentur. Et nos ergo devotionem tuam et desiderium approbantes, oblationem ipsam suscepimus, et pro te omnipotenti Domino supplicamus, ut bonum quod coepisti opus, ad honorem suum et salutem tuam te faciat consummare. Propterea lapidem quem in fundamento illius ecclesiae ponere debeas, mittimus, in eo tibi nostrum consensum et gratiam indulgentes. Datum Aversae VIII Kal. Augusti.
CLI.  Ad Berengarium Narbonensem archiepiscopum et suffraganeos ejus.--Moneant Ildefonsum comitem Tolosanum, ut abbatem S. Aegidii, quem expulerat, ad monasterium redire permittat; sin autem, ipsum excommunicatione et interdicto multent.   (Anno 1121, Oct. 4.) [BOUQUET,  Recueil,  XV, 236.]
Author: Calixtus II

CALIXTUS episcopus, servus servorum Dei, venerabilibus fratribus BERENGARIO Narbonensi archiepiscopo et suffraganeis ejus JOANNI Nemausensi et GALTERIO Magalonensi episcopis, salutem et apostolicam benedictionem.

Relatum nobis est quod comes Ildefonsus filium nostrum Hugonem, abbatem S. Aegidii, de monasterio traxerit, et ad castrum de Belcayra violenter ductum se juramenti extorsione Cluniacum ire coegerit, ita videlicet ut nisi per ejusdem licentiam deinceps abbas ad B. Aegidii monasterium revertatur. Quod nimirum quam grave sit prudentia vestra facile potest advertere: et profecto si tantum facinus impune dimittitur, graviora ex eo in futurum in majoribus etiam personis pericula evenire. Praecipimus igitur fraternitati vestrae, ut eumdem comitem moneatis quatenus abbatem a juramento illo prorsus absolvat, atque ad monasterium redire absque inquietatione permittat, et praedictum B. Aegidii monasterium quod Romanae Ecclesiae juris est, cum omnibus rebus suis omnino liberum quietumque dimittat. Quod si adversus abbatem vel locum ipsum comes calumniam gerit, nos ei libenter suo tempore justitiam faciemus. Sed si contemptor exstiterit, vos vice nostra et ipsum ab ecclesiarum liminibus separate, et in tota ejus terra, in civitatibus et castellis divina omnia officia interdicite, praeter infantium baptisma et morientium poenitentias. Data Melfiae IV Nonas Octobris.
CLII.  B[osoni] apostolicae sedis legato mandat hortetur Urracam reginam, Ildefonsi regis filiam, ut Didacum archiepiscopum Compostellanum e custodia emittat, et castella illi ablata restituat; eamque, nisi intra dies 40 obedierit, convocatis episcopis, excommunicari ac totam ejus terram affici interdicto jubet.   (Anno 1121, Oct. 7.) FLOREZ,  Esp. sagr.,  XX, 341.]
Author: Calixtus II

CALIXTUS episcopus, servus servorum Dei, venerabili dilecto in Christo filio B. presbytero cardinali, apostolicae sedis legato, salutem et apostolicam benedictionem.

Saepe tibi scripsisse meminimus voluntatem fratrum nostrorum esse, ut ad eos quantocius remeares. Verumtamen quia emergentia negotia nos compellunt, adhuc tibi quaedam pro temporis opportunitate injungimus, per quae diutius oportet te immorari. Significatum siquidem nobis est quia nobilis memoriae Ildefonsi regis filia Urraca regina charissimum fratrem nostrum Didacum Compostellanae Ecclesiae archiepiscopum et nostrum etiam in provinciis quibusdam legatum dolo et proditione quadam ceperit, eumque castella Ecclesiae cum honoribus in illius dare potestatem coegerit: neque tamen sic eum a captione dimiserit; quod profecto piaculum nullatenus a Dei est Ecclesia tolerandum. Nosti enim a Domino de sacerdotibus dictum: Qui vos spernit, me spernit; et qui tangit vos, tangit pupillam oculi mei. Praesentibus igitur litteris dilectioni tuae praecipimus ut eamdem reginam remota dilatione commoneas, quatenus praedictum fratrem nostrum liberum omnino dimittat; castella et honores Ecclesiae cum sua integritate restituat, et de tanta praesumptione Deo ejusque Ecclesiae satisfaciat. Quod nisi infra quadraginta dies post commonitionem tuam adimpleverit, sollicitudo tua, convocatis aliis fratribus et episcopis, in eam et in fautores ejus excommunicationis sententiam proferat, et in tota ejus terra divina omnia officia, praeter infantium baptisma et morientium poenitentiam, interdicat, donec quod tam pessime factum est, Ecclesiae judicio plenarie corrigatur. Dat. Melfiae Nonis Octobris.
CLIII.  Ad Toletanum archiepiscopum de eodem.   (Anno 1121, Oct. 7.) [FLOREZ,  ibid.,  p. 342.]
Author: Calixtus II
Date:  [ERNARDO]

CALIXTUS episcopus, servus servorum Dei, venerabili fratri B Toletano archiepiscopo apostolicae sedis legato, salutem et apostolicam benedictionem.

Egregiae memoriae Ildefonsi regis filiam Urracam reginam manus suas ad novum et pessimum facinus extendisse audivimus, et vehementius contristati sumus. Significatum nobis est siquidem quod charissimum fratrem nostrum Didacum Compostellanae Ecclesiae archiepiscopum, et nostrum etiam in quibusdam provinciis legatum, dolo et proditione quadam coeperit, eumque castella Ecclesiae cum honoribus in illius dare potestatem coegerit, neque tamen sic eum a captione dimiserit. Quod profecto piaculum nullatenus a Dei est Ecclesia tolerandum. Nosti enim a Domino de sacerdotibus dictum: Qui vos spernit, me spernit, et qui tangil vos, tangit pupillam oculi mei. Praesentibus ergo litteris fraternitati tuae praecipimus ut eamdem reginam, remota dilatione, commoneas, quatenus praedictum fratrem nostrum liberum omnino dimittat, castella et honores Ecclesiae cum sua integritate restituat; et de tanta praesumptione Deo ejusque Ecclesiae satisfaciat. Quod nisi infra quadraginta dies post commonitionem tuam adimpleverit, fraternitas tua convocatis aliis fratribus et coepiscopis, in eam et in fautores ejus excommunicationis sententiam proferat, et in tota ejus terra divina omnia officia, praeter infantium baptisma et morientium poenitentias, interdicat, donec quod tam pessime factum est Ecclesiae judicio plenarie corrigatur. Dat. Melfiae Nonis Octobris.
CLIV.  Archiepiscopos et episcopos Hispaniae certiores facit de superioribus ad Bosonem cardinalem et Bernardum archiepiscopum Toletanum litteris.   (Anno 1121, Oct. 7.) [FLOREZ,  ibid.,  p. 343.]
Author: Calixtus II

CALIXTUS episcopus, servus servorum Dei, venerabilibus fratribus archiepiscopis et episcopis per Hispaniam, salutem et apostolicam benedictionem.

Quoties nova et viris catholicis non ferenda per alicujus nequitiam oriuntur, manu sunt celeri exstirpanda, ne vires in posterum, quod absit! sumant: ad quae sollicitiores existere nos oportet, quoniam, licet indigni, Dei et Christi ejus locum in Ecclesia obtinemus. Significatum siquidem nobis est quod Urraca regina charissimum fratrem nostrum Didacum Compostellanum archiepiscopum, et nostrum etiam in quibusdam provinciis legatum, dolo et proditione quadam ceperit, eumque castella Ecclesiae cum honoribus dare in illius potestatem coegerit, neque tamen sic eum a captione dimiserit. Quod profecto piaculum nullatenus a Dei est Ecclesia tolerandum. Praesentibus itaque litteris vobis praecipiendo mandamus ut quando vel a fratre nostro Bernardo Toletano archiepiscopo vel a filio nostro Bosone presbytero cardinali, quibus hanc causam commisimus, vocati fueritis, remota dilatione in unum convenire curetis, et eorum consilio in eamdem reginam et in fautores ejus excommunicationis sententiam proferatis, et in tota ejus terra divina omnia, praeter infantium baptisma et morientium poenitentias, interdicatis officia, donec praedictum fratrem nostrum liberum prorsus dimittat, castella et honores Ecclesiae restituat, et de tanta praesumptione Deo ejusque Ecclesiae satisfaciat. Dat. Melfiae Nonis Octobris.
CLV.  Ad reginam de eodem.   (Anno 1121, Oct. 7.) [FLOREZ,  ibid.,  p. 344.]
Author: Calixtus II

CALIXTUS episcopus, servus servorum Dei, illustri reginae URRACAE, salutem et apostolicam benedictionem.

Nisi gravissimam praesumptionem tuam corrigere summa cum festinatione curaveris, omnino tibi timendum est ne Dei judicio gravissime feriaris: etenim manus tuas in Dei et Christi ejus vicarium, venerabilem fratrem nostrum Didacum, Compostellanae Ecclesiae archiepiscopum, et nostrum in provinciis quibusdam legatum, diceris extendisse, cui etiam amicitiam securitatemque promiseras. Cum scriptum sit de sacerdotibus per prophetam: Nolite tangere christos meos, et in prophetis meis nolite malignari. Et iterum ipse Dominus dicit: Qui vos tangit, tangit pupillam oculi mei. Ex nobis ipsis perpendere possumus quantum nequitia haec omnipotenti debeat Domino displicere, qui vel laesionem quamlibet in oculorum nostrorum pupillis absque gravi non possumus angustia tolerare. Ne igitur timenda illa divini judicii sententia feriaris, litterarum tibi praesentium auctoritate praecipimus, ut praedictum fratrem nostrum, remota dilatione, liberum prorsus dimittas, castella Ecclesiae cum honoribus quos abstulisti, restituas; et de tanto facinore Deo, ejusque Ecclesiae, humiliter satisfacias: alioquin pro certo cognoveris quoniam qui sacerdotem suum oculi sui pupillam constituit, super te graviter ulciscetur, et nos per nos ipsos, et per fratres nostros ipso auxiliante, tam de persona tua, quam de factoribus, et de tota terra tua, eam justitiam faciemus, quod alii exemplo tuo in posterum talia non praesument. Dat. Melfiae Nonis Octobris.
CLVI.  Ad regem Ildefonsum de eodem.   (Anno 1121, Oct. 7.) [FLOREZ,  ibid.,  p. 345.]
Author: Calixtus II

CALIXTUS episcopus, servus servorum Dei, charissimo nepoti suo IL. strenuo et glorioso Hispaniarum regi, salutem et apostolicam benedictionem.

Omnipotenti Deo et Domino nostro Jesu Christo gratias agimus, qui nos aegritudine gravissima laborantes, secundum miserationum suarum multitudinem pristinae restituit sanitati: gratias etiam ei referimus quia infra Urbem et extra Urbem necnon et per totam Italiam fideles Ecclesiae ita nobis uniti sunt, quod omnes nostrae parent humiliter voluntati. Verumtamen unum est super quod vehementissime contristamur, quia sicut audivimus mater tua Urraca regina, nec Deum timens, nec beatissimo apostolo ejus Jacobo reverentiam exhibens, in Dei et Christi ejus vicarium venerabilem fratrem nostrum Didacum, Compostellanum archiepiscopum, et nostrum etiam in provinciis quibusdam legatum, te praesente manus suas sacrilega praesumptione extendit. Quanto autem dilectionis affectu idem frater noster te amplexus fuerit, et quo te olim amore educaverit, tua non debet nunc oblivisci nobilitas. Noveris etiam Dominum in Evangelio dicere: Ego diligentes me diligo, et honorificantes me honorificabo. Si ergo praedictus fraterna pueritia personam tuam dilexit, si eam in quantum potuit sublimavit, et si per te multa et gravia perpessus est, tu eum, fili charissime, diligas et honores, et per te ac per fideles tuos omnino studeas ut a captione liber penitus dimittatur, quatenus exemplo hoc personae aliae te amplius diligant, vehementius de tua bonitate confidant, et se libentius pro tuo servitio defatigent. De caetero dilectionem tuam rogamus, ut saepe nobis statum et incolumitatem tuam litteris et nuntio intimare procures, quia si juvare te sufficienter non possumus, tuo tamen successui congaudemus: etenim te tanquam charissimum ac specialem Ecclesiae filium et tanquam carnem nostram, vera dilectione diligimus, et nostrum tibi consilium et auxilium libentissime ministrabimus. Omnipotens Dominus beatorum apostolorum suorum Petri et Pauli, necnon et Jacobi precibus, ad honorem suum, et tuam salutem, personam tuam et regnum conservet, et te ad vitam pervenire faciat sempiternam. Datis Melfiae Nonis Octobris. Litteras alias quas matri tuae mittimus, ei per tuum facias nuntium praesentari.